[pic] | EUROOPAN KOMISSIO |

Bryssel 19.4.2010

KOM(2010)155 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

Ensimmäinen kertomus Ison-Britannian ja Pohjois-Irlannin yhdistyneen kuningaskunnan suvereniteettiin kuuluvista alueista Kyproksessa tehdyn, vuoden 2003 liittymisasiakirjaan liitetyn pöytäkirjan N:o 3 määräysten täytäntöönpanosta

KOMISSION KERTOMUS EUROOPAN PARLAMENTILLE JA NEUVOSTOLLE

Ensimmäinen kertomus Ison-Britannian ja Pohjois-Irlannin yhdistyneen kuningaskunnan suvereniteettiin kuuluvista alueista Kyproksessa tehdyn, vuoden 2003 liittymisasiakirjaan liitetyn pöytäkirjan N:o 3 määräysten täytäntöönpanosta

Johdanto

Vuoden 2003 liittymisasiakirja[1], johon on liitetty pöytäkirja N:o 3 Ison-Britannian ja Pohjois-Irlannin yhdistyneen kuningaskunnan suvereniteettiin kuuluvista alueista[2], jäljempänä ’pöytäkirja’, tuli voimaan 1. toukokuuta 2004.

Pöytäkirjassa määritetään, mitä Euroopan yhteisön perustamissopimuksen määräyksiä ja niihin liittyviä EY:n (nyttemmin EU:n) lainsäädännön säännöksiä sovelletaan Yhdistyneen kuningaskunnan suvereniteettiin kuuluvilla Akrotirin ja Dhekelian alueilla, jäljempänä ’tukikohta-alueet’, Kyproksessa, ja vahvistetaan erityisjärjestelyt näiden määräysten ja säännösten täytäntöönpanoa varten.

Tässä kertomuksessa ei käsitellä henkilöiden, tavaroiden ja palvelujen liikkumista toisaalta Kyproksen tasavallan hallituksen tosiasialliseen hallintaan kuulumattomien ja kuuluvien alueiden ja toisaalta itäisen tukikohta-alueen välisen nk. vihreän linjan yli vuoden 2003 liittymisasiakirjan pöytäkirjassa nro 10 olevan 2 artiklan mukaisesta järjestelystä 29 päivänä huhtikuuta 2004 annetun neuvoston asetuksen (EY) N:o 866/2004[3] mukaisesti.[4]

Tämä kertomus kattaa ajanjakson 1.5.2004–30.4.2009.

TULLI, VÄLILLINEN VEROTUS JA YHTEINEN KAUPPAPOLITIIKKA

Tukikohta-alueet ovat osa EU:n tullialuetta.[5] Tästä johtuen ja pöytäkirjan 2 artiklan perusteella tukikohta-alueisiin sovelletaan useita tullia ja yhteistä kauppapolitiikkaa koskevia säädöksiä (sellaisina kuin niitä aika ajoin muutetaan tai ne korvataan) ja niiden täytäntöönpanosäädöksiä[6]. EU:n säännöstön tämän osan täytäntöönpanoa tukikohta-alueiden hallinnon toimesta samoin kuin siihen liittyvää yhteistyötä Kyproksen tasavallan toimivaltaisten viranomaisten kanssa pidetään tyydyttävänä. Komission tietoon ei ole tullut valituksia asiasta.

Sama koskee periaatteessa liikevaihtoveroihin, valmisteveroihin ja välillisen verotuksen muihin muotoihin sovellettavia yhteisön säädöksiä.[7] Komissio on kuitenkin havainnut tiettyjä riskejä niiden tulleja ja veroja koskevien huojennusten ja vapautusten osalta, joita sovelletaan Yhdistyneen kuningaskunnan asevoimien ja niiden yhteydessä toimivan henkilöstön huoltotarvikkeisiin[8] (kyseiset huojennukset ja vapautukset on myönnetty Kyproksen tasavallan perustamissopimuksessa[9] ja säilytetty pöytäkirjan nojalla). Nämä riskit liittyvät erityisesti Yhdistyneen kuningaskunnan asevoimille ja niiden tukena olevalle siviilihenkilöstölle myönnettyyn arvonlisäverovapauteen. Ensinnäkin se, ettei tiettyjä arvonlisäveron alaisia tuotteita säännöstellä, antaa mahdollisuuden väärinkäytöksiin (tämä koskee erityisesti ajoneuvoja). Toiseksi tukikohta-alueiden hallinto näyttäisi tulkitsevan tätä vapautusta liian väljästi ulottaessaan sen koskemaan myös kyseisen henkilöstön huollettavia.[10] Komissio aikoo tehdä asiasta perusteellisen selvityksen ja ryhtyä tarvittaviin toimiin.

YHTEINEN MAATALOUSPOLITIIKKA

Tukikohta-alueisiin sovelletaan yhteistä maatalouspolitiikkaa (YMP).[11] Sen täytäntöönpano sujuu hyvin.

Yhdistynyt kuningaskunta on siirtänyt tukikohta-alueiden maatalousasioiden hoidon kokonaisuudessaan Kyproksen tasavallalle.[12] Yhteistyö tukikohta-alueiden hallinnon ja Kyproksen viranomaisten välillä toimii hyvin.

Kyproksen tasavallan toimivaltainen viranomainen on toteuttanut raportointijaksolla seuraavat YMP-ohjelmat tukikohta-alueilla sijaitsevien edunsaajien hyväksi: i) yhtenäisen pinta-alatuen järjestelmä, ii) maaseudun kehittämistoimet kolmella toimintalinjalla ja iii) yhteisen markkinajärjestelyn mukaiset toimet erityisesti viinialalla. Kyproksen maataloustukimaksuista vastaavalle organisaatiolle on jätetty eri ohjelmia koskevia hakemuksia, tarkastuksia on tehty paikalla ja tukia on myönnetty.

Komission tietoon ei ole tullut YMP:n täytäntöönpanoon liittyviä ongelmia. Käytettävissä olevien tietojen tarkastuksessa (paikalla tehtyjä tarkastuksia koskeva vuoden 2008 lista) saatiin vahvistus sille, että näiltä alueilta on tullut hakemuksia. Lisäksi sertifiointielin on todennut, että Kyproksen tasavallan maksamien maataloustukien hallinto (mukaan lukien tukien maksaminen) ja varsinkin Kyproksen maksajaviraston sisäiset valvontajärjestelmät ovat asianmukaisia.

Kyproksen tasavalta on raportoinut ainoastaan vähäisistä ongelmista hakemusten käsittelyssä ja paikalla tehtävien tarkastusten toteutuksessa. Ongelmat koskevat seuraavia: i) alueiden mittaaminen GPS-laitteiden avulla tukikohta-alueiden hallinnon asentamien antennien läheisyydessä (missä GPS-yhteyden muodostaminen oli vaikeaa tai mahdotonta); ii) tukikohta-alueiden hallinto myöntää lupia maatalousalueiden käyttöön ainoastaan vuodeksi, kun useiden maaseudun kehittämistoimien täytäntöönpano edellyttää vähintään viiden vuoden sopimuksia (esim. alueet, joilla toteutetaan maatalouden ympäristötoimenpiteitä) – näillä alueilla sijaitsevat palstat siis luokitellaan tukikelpoisiksi, mutta hakijoiden on toimitettava vuosittain (tukikohta-alueiden hallinnon uusima) lupa; ja iii) riski[13] siitä, että tukikohta-alueiden hallinto ei myönnä helposti lupia uusien rakennusten rakentamiseen (mikä voi aiheuttaa rajoituksia tietyissä YMP:n ohjelmissa).

ELÄINLÄÄKINTÄ- JA KASVINSUOJELUKYSYMYKSET

Pöytäkirjan 3 artiklan b alakohdassa tarkoitettujen EU:n eläinlääkintä- ja kasvinsuojelusääntöjen täytäntöönpano on siirretty Kyproksen tasavallalle.[14] Vuoden 2007 maatalousasetukseen sisältyy joukko Kyproksen tasavallan lakeja, joilla pannaan täytäntöön eläinlääkintä- ja kasvinsuojelutoimenpiteitä, joiden välittömänä tarkoituksena on kansanterveyden suojeleminen. Kyproksen tasavallan hallitus ilmoittaa tukikohta-alueiden hallinnolle kaikista alan uusista laeista ja lakimuutoksista. Lisäksi hätätilanteissa[15] tehdään tiivistä yhteistyötä tautien torjuntatoimien koordinoimiseksi. Tuotteita, joilta edellytetään kasvien terveystodistusta, ei voida tuoda suoraan kolmansista maista tukikohta-alueille, vaan ne tulevat maahan Kyproksen tasavallan hallituksen hallintaan kuuluvilla alueilla sijaitsevan sataman tai lentokentän kautta. Tästä syystä Kyproksen toimivaltaisen viranomaisen tarkastajat suorittavat asiaankuuluvat tarkastukset Kyproksen tasavallan virallisissa saapumispaikoissa. Vastaavat menettelyt ovat käytössä, kun kolmansista maista tuodaan eläimiä tai eläinperäisiä tuotteita, joille on tehtävä eläinlääkinnällinen tarkastus.

Pöytäkirjan tämän määräyksen täytäntöönpanoa pidetään tyydyttävänä. Hankaluuksia tai käytännön ongelmia ei ole esiintynyt. Komission tietoon ei ole tullut valituksia asiasta.

SOSIAALITURVA

Pöytäkirjan 4 artiklan mukaan henkilöitä, jotka asuvat tai työskentelevät tukikohta-alueilla ja jotka kuuluvat Kyproksen tasavallan sosiaaliturvalainsäädännön piiriin, kohdellaan neuvoston asetusta (ETY) N:o 1408/71[16] sovellettaessa ikään kuin he asuisivat tai työskentelisivät Kyproksen tasavallan alueella.[17] Pöytäkirjalla myönnetäänkin tukikohta-alueilla työskenteleville henkilöille[18] sosiaaliturvan osalta käytännössä sama kohtelu kuin Kyproksen tasavallan alueella työskenteleville henkilöille.

Tukikohta-alueiden hallinto on julkaissut Kyproksen sosiaalivakuutuslainsäädännön keskeiset säännökset helpottaakseen sen soveltamista.[19] Tukikohta-alueiden hallinto on myös laatinut (englanninkieliset) toisinnot kaikista Kyproksen tasavallan sosiaalitoimen käyttämistä lomakkeista. Tarvittavista hallinnollisista järjestelyistä on tehty kahdenvälinen sopimus. Täytäntöönpanon valvonta on työntekoa sotilaskohteissa lukuun ottamatta siirretty Kyproksen tasavallan toimivaltaisille viranomaisille.

Pöytäkirjan tämän määräyksen täytäntöönpano toimii hyvin. Komission tietoon ei ole tullut valituksia asiasta.

OIKEUS- JA SISÄASIAT

Pöytäkirjan 5 artiklan mukaan Kyproksen tasavallan ei tarvitse tarkastaa henkilöitä, jotka ylittävät Kyproksen ja tukikohta-alueiden välisen maa- tai merirajan, vaan Yhdistynyt kuningaskunta tarkastaa tukikohta-alueiden ulkorajat ylittävät henkilöt.

Tukikohtien ulkorajoilla tarkoitetaan ”kyseisten alueiden merirajoja ja niiden lentoasemia ja merisatamia mutta ei niiden ja Kyproksen tasavallan välisiä maa- tai merirajoja” .[20] Toisin sanoen tukikohta-alueiden hallinto ei ole velvollinen tarkastamaan henkilöitä Kyproksen tasavallan kanssa yhteisillä maarajoilla.[21]

Koko raportointijakson aikana ainoastaan RAF Akrotiri ja kolmen mailin mittainen rannikkokaistale Dhekeliassa nimettiin saapumispaikoiksi[22]. Jälkimmäistä, jota on tarkoitus käyttää vain rajattuihin tarkoituksiin, ei tosin käytetty nimettyyn tarkoitukseen raportointijaksolla. Molemmat saapumispaikat on rajattu ainoastaan Kyproksessa sijaitseviin brittijoukkoihin ja tukikohta-alueiden hallintoon kytköksissä olevan sotilas- ja siviilihenkilöstön käyttöön.

Tukikohta-alueiden hallinto ei pidä kirjaa rajan ylittävien henkilöiden määristä tai kansallisuuksista. Komission tietoon ei ole tullut välikohtauksia. Yhden ainoan kerran (Libanonin kriisi vuonna 2006) tukikohta-alueiden hallinto teki pöytäkirjan liitteessä olevan IV osan 3 kohdan a alakohdan nojalla poikkeuksen kolmansien maiden kansalaisiin sovellettavista tukikohta-alueiden ulkorajojen ylittämisedellytyksistä[23] humanitaarisin perustein[24]. Tuolloin pieni joukko (alle 50 henkeä) muita kuin EU:n kansalaisia kuljetettiin ilmateitse Libanonista RAF Akrotiriin evakuoinnin alkupäivinä.[25]

Mitä tulee tukikohta-alueiden ulkorajojen valvontaan, tukikohta-alueiden hallinto harjoittaa säännöllistä valvontaa merirajoilla. Vastuu niiden turvapaikanhakijoiden hakemusten käsittelystä, jotka ovat saapuneet Kyproksen saarelle tukikohta-alueen kautta, on siirretty Yhdistyneen kuningaskunnan ja Kyproksen tasavallan välisen yhteisymmärryspöytäkirjan perusteella viimeksi mainitulle. Se myös käsittelee kaikkien niiden turvapaikanhakijoiden hakemukset, jotka ovat saapuneet Kyproksen tasavallan hallituksen hallintaan kuuluville alueille itäisen tukikohta-alueen kautta.[26] Muita tähän liittyviä tehtäviä ei ole siirretty Kyproksen tasavallalle.

Pöytäkirjan liitteessä olevan IV osan 5 kohdan määräysten täytäntöönpanossa ei ole havaittu sääntöjenvastaisuuksia. Tukikohta-alueiden hallinnon suorittamia henkilötarkastuksia ja tukikohta-alueiden ulkorajojen valvontaa samoin kuin yhteistyötä Kyproksen tasavallan viranomaisten kanssa pidetään asianmukaisena.

MUUT EUROOPAN UNIONIN LAINSÄÄDÄNNÖN OSA-ALUEET

Tukikohta-alueiden hallinto on antanut pöytäkirjan tarkkaa soveltamisalaa laajemman määräyksen[27] sellaisenaan sovellettavan EU:n lainsäädännön yksipuolisesta soveltamisesta. Tämän seurauksena tukikohta-alueilla sovelletaan myös muita EU:n säännöstön osia välillisesti. Kyseisellä asetuksella pannaan täytäntöön tukikohta-alueiden hallinnon sitoumus[28], jonka mukaan tukikohta-alueiden kyproslaiseen väestöön sovelletaan mahdollisuuksien mukaan tasavallan lakeja. Sen mukaisesti tukikohta-alueiden hallinto otti euron valuutakseen samaan aikaan kuin Kyproksen tasavalta (1. tammikuuta 2008).[29]

PÄÄTELMÄT

Vuoden 2003 liittymisasiakirjaan liitetty pöytäkirja N:o 3 Ison-Britannian ja Pohjois-Irlannin yhdistyneen kuningaskunnan suvereniteettiin kuuluvista alueista tuli voimaan 1. toukokuuta 2004. Siinä määritetään, mitä EU:n lainsäädännön säännöksiä sovelletaan Yhdistyneen kuningaskunnan suvereniteettiin kuuluviin, Kyproksessa sijaitseviin Akrotirin ja Dhekelian tukikohta-alueisiin ja vahvistetaan erityisjärjestelyt näiden säännösten täytäntöönpanoa varten.

Tullia, välillistä verotusta ja yhteistä kauppapolitiikkaa koskevan EU:n säännöstön täytäntöönpanoa tukikohta-alueiden hallinnon toimesta samoin kuin tähän liittyvää yhteistyötä Kyproksen tasavallan toimivaltaisten viranomaisten kanssa pidetään tyydyttävänä. Joitakin riskejä on kuitenkin havaittu niiden tulleja ja veroja koskevien huojennusten ja vapautusten osalta, joita sovelletaan Yhdistyneen kuningaskunnan asevoimien ja niiden yhteydessä toimivan henkilöstön huoltotarvikkeisiin.

Yhteisen maatalouspolitiikan soveltaminen tukikohta-alueilla sujuu moitteettomasti. Kyproksen tasavalta on raportoinut ainoastaan vähäisistä ongelmista hakemusten käsittelyssä ja paikalla tehtävien tarkastusten toteutuksessa.

Pöytäkirjan kasvinsuojelu- ja eläinlääkintää koskevan määräyksen täytäntöönpanoa pidetään tyydyttävänä. Hankaluuksia tai käytännön ongelmia ei ole esiintynyt. Komission tietoon ei ole tullut valituksia asiasta.

Sosiaaliturvaa koskevan määräyksen täytäntöönpano toimii hyvin. Komission tietoon ei ole tullut valituksia myöskään tästä asiasta.

Oikeus- ja sisäasioita koskevien määräysten täytäntöönpanossa ei ole havaittu sääntöjenvastaisuuksia. Tukikohta-alueiden hallinnon suorittamia henkilötarkastuksia ja tukikohta-alueiden ulkorajojen valvontaa samoin kuin yhteistyötä Kyproksen tasavallan viranomaisten kanssa pidetään asianmukaisena.

Kaiken kaikkiaan vuoden 2003 liittymisasiakirjaan liitetty pöytäkirja N:o 3 on tehokas keino soveltaa tiettyjä EU:n lainsäädännön säännöksiä Ison-Britannian ja Pohjois-Irlannin yhdistyneen kuningaskunnan suvereniteettiin kuuluvilla Akrotirin ja Dhekelian tukikohta-alueilla Kyproksessa. Komissio valvoo jatkossakin pöytäkirjan täytäntöönpanoa erityisesti siinä havaittujen riskien osalta.

[1] Asiakirja Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu (EUVL L 236, 23.9.2003, s. 33).

[2] EUVL L 236, 23.9.2003, s. 940.

[3] EUVL L 161, 30.4.2004, s. 128.

[4] Vihreää linjaa koskevan asetuksen täytäntöönpanoon liittyvät kysymykset, ks. komission aiheesta antamat vuosikertomukset neuvostolle (esim. KOM(2009) 478 lopullinen, 14.9.2009).

[5] Ks. pöytäkirjan 2 artiklan 1 kohta ja 7 artiklan 1 kohta.

[6] Ks. luettelo pöytäkirjan liitteessä olevassa I osassa.

[7] Ks. pöytäkirjan 2 artiklan 2 kohta ja liitteessä oleva II osa.

[8] Ks. pöytäkirjan 2 artiklan 3 kohta ja liitteessä oleva III osa.

[9] Kyproksen tasavallan perustamissopimus, tehty 16.8.1960.

[10] Tällainen tulkinta olisi ristiriidassa arvonlisäverodirektiivin 151 artiklan 1 kohdan e alakohdan kanssa (neuvoston direktiivi 2006/112/EY, annettu 28. marraskuuta 2006, EUVL L 347, 11.12.2006, s. 1).

[11] Ks. pöytäkirjan 3 artiklan a alakohta.

[12] Tukikohta-alueiden maatalousasioita koskeva asetus 9/2007, jäljempänä ’vuoden 2007 maatalousasetus’ (tukikohta-alueiden virallisen lehden N:o 1454 täydennysosa N:o 2, 20.4.2007, s. 83).

[13] Tukikohta-alueella sijaitsevan edunsaajan ilmoitus komissiolle tarkastuksen aikana.

[14] Tästä johtuen Kyproksen tasavallan kasvinsuojeluviranomaiset tarkastavat kaikki Kyproksen pohjoisosasta vihreän linjan yli itäiseen tukikohta-alueeseen tulevat perunalähetykset.

[15] Esim. tarttuvien eläintautien puhjetessa (lintuinfluenssa vuonna 2006 ja suu- ja sorkkatauti vuonna 2007).

[16] Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä (EYVL L 149, 5.7.1971, s. 2).

[17] Koska tukikohta-alueet ovat osa Yhdistyneen kuningaskunnan aluetta, siellä työskentelevien henkilöiden katsotaan (neuvoston asetuksen (ETY) N:o 1408/71 mukaisesti) työskentelevän Yhdistyneessä kuningaskunnassa ja kuuluvan näin ollen sen sosiaaliturvalainsäädännön piiriin. Asetuksen perusteella näitä henkilöitä kohdeltaisiin siis ulkomaalaisina Kyproksessa. Esim. päästäkseen osalliseksi Kyproksen tarjoamasta terveydenhoidosta heillä pitäisi olla Yhdistyneen kuningaskunnan terveysviranomaisilta ennakkoon saatu lupa. Pöytäkirjan 4 artiklalla puututaan tähän ongelmaan.

[18] Sotilashenkilöstöön ja Yhdistyneen kuningaskunnan virkamiehiin ei sovelleta Kyproksen sosiaaliturvalainsäädäntöä eikä pöytäkirjan 4 artiklaa vaan Yhdistyneen kuningaskunnan sosiaalivakuutuslainsäädäntöä neuvoston asetuksen (ETY) N:o 1408/71 13 artiklan 2 kohdan d ja e alakohdan mukaisesti.

[19] Vuoden 1980 sosiaaliturva-asetus, tukikohta-alueiden virallinen lehti N:o 569, 2.10.1982.

[20] Ks. pöytäkirjan liitteessä olevan IV osan 1 kohta.

[21] Poikkeuksen muodostaa itäisen tukikohta-alueen ja Kyproksen tasavallan hallituksen hallintaan kuulumattomien alueiden välinen raja (joka katsotaan osaksi tukikohta-alueiden ulkorajaa niin kauan kuin EU:n säännöstöä ei pöytäkirjan N:o 10 nojalla sovelleta; ks. vuoden 2003 liittymisasiakirjaan liitetyssä pöytäkirjassa N:o 10 olevan 2 artiklan 2 kohta).

[22] Tukikohta-alueen hallinto on nimennyt 11. elokuuta 2009 alkaen pöytäkirjan liitteessä olevan IV osan 1 kohdan b alakohdan mukaisiksi ylityspaikoiksi seuraavat: RAF Akrotiri, Akrotiri Mole, Watson's Mole Dhekeliassa ja Kingsfield Airfield Dhekeliassa.

[23] Näitä ovat voimassa oleva matkustusasiakirja ja, jos sellaista edellytetään, Kyproksen tasavallan viisumi.

[24] Ks. pöytäkirjan liitteessä olevan IV osan 3 kohdan b alakohta.

[25] Tukikohta-alueiden hallinnon antamien tietojen mukaan tapaukset olivat kiireellisiä. Sittemmin kaikki Libanonin kriisiä paenneet muut kuin EU:n kansalaiset kuljetettiin Kyproksen tasavallan hallituksen hallintaan kuuluvalla alueella sijaitsevan Limassolin satamaan, missä Kyproksen tasavallan viranomaiset suorittivat maahantulotarkastuksen.

[26] Ks. pöytäkirjan liitteessä olevan IV osan 7 kohdan b alakohta.

[27] Ks. Euroopan yhteisöä (erityistoimenpiteet) koskeva asetus 24/2005.

[28] Yhdistyneen kuningaskunnan ja Kyproksen tasavallan tukikohta-alueiden hallinnosta noottien vaihtona 16. elokuuta 1960 tekemän sopimuksen 3 §:n 2 momentti (lisäys O).

[29] Ks. Euroopan yhteisöä (erityistoimenpiteet) (eurokolikkoja muistuttavat mitalit ja rahakkeet) koskeva vuoden 2008 asetus, virallinen asiakirja 37/2008, julkaistu tukikohta-alueiden virallisessa lehdessä N:o 1518, 10.11.2008.